# Tilskudd til arbeid med plan for friluftslivets ferdselsårer (Kapittel 1420 post 78)

Friluftsliv bidrar til god helse og livskvalitet, og det er et mål at en stor del av befolkningen utøver friluftsliv jevnlig. Lett tilgang til attraktive naturområder og turterreng med merkede og skiltede sti- og turveier er svært viktig for en høy

deltakelse i friluftsliv. Gjennom prosjektet Friluftslivets ferdselsårer ønsker Klima- og miljødepartementet (KLD) å fremme planlegging, opparbeiding, skilting, merking og kartfesting av sammenhengende nettverk av ferdselsårer i kommunene. Det er et mål at alle kommuner identifisere, ivaretar og videreutvikler friluftslivets ferdselsårer i sin kommune gjennom en egen plan. Prosjektet skal også bidra **til** at den enkleste og vanligste form for friluftsliv; vandring i grøntområder og naturomgivelser, blir lett tilgjengelig for alle grupper i befolkningen.

Miljødirektoratet leder prosjektet i nært samarbeid med fylkeskommunene.

Som ledd i satsingen er det opprettet en tilskuddsordning for fylkeskommunene. Rammen for tilskuddsordningen er i Prop. 1 S (2024–2025) *For budsjettåret 2025* satt til 6 millioner kroner. Det er et mål at fylkene i løpet av 2025 bidrar til at kommunene har egne planer for å utvikle friluftslivets ferdselsårer i sin kommune. Klima- og miljødepartementet har for 2025 åpnet for at tilskuddsmidlene også kan benyttes til forberedelse til nytt prosjekt innenfor kartlegging og verdsetting av friluftslivsområder.

## Målgruppe og formål med tilskuddsordningen

Tilskudd kan gis til fylkeskommuner.

Formålet med tilskuddsordningen er å bidra til at fylkeskommunene iverksetter og gjennomfører regionale prosjekter som bidrar til at kommunene har utarbeidet planer for utvikling av friluftslivets ferdselsårer. Tilskuddsordningen skal bidra til at kommunene i hele landet systematiserer sitt arbeid med stier, løyper og leder i sin kommune. Arbeidet med plan skal skje i tråd med Miljødirektoratets veileder "*Plan for friluftslivets ferdselsårer*". Tilskuddet kan også benyttes til å få registrert etablerte turruter i Nasjonal database for turruter

Miljødirektoratet vil i løpet av våren ferdigstille ny metodikk for å kartlegge regionale friluftslivsområder. For 2025 kan tilskudd også benyttes til å få testet metodikken i 1 – 2 fylkeskommuner. Direktoratet åpner derfor for at fylkeskommuner som ønsker å bidra inn i uttesting i 2025 signaliserer dette gjennom søknaden.

## Tildelingskriterier

Det tildeles i 2025 tilskudd til fylkeskommunale prosjekter der målet er:

* Stimulere til at kommunene i fylket setter i gang med, og gjennomfører planarbeid knyttet til friluftslivets ferdselsårer. Arbeidet skal skje i tråd med Miljødirektoratets veileder *Plan for friluftslivets ferdselsårer*.
* Å få data om kjente turruter (som er skiltet, merket og der vedlikeholdsansvar er avklart) registrert i Nasjonal database for turruter.
* Å teste ut metodikk for regional kartlegging av friluftslivsområder.

Det kan også gis støtte til ulike tiltak som understøtter arbeidet med plan for friluftslivets ferdselsårer, og som har stor overføringsverdi til andre kommuner og regioner i arbeidet med friluftslivets ferdselsårer. Det kan også gis støtte til tiltak knyttet til kartlegging og verdsetting av friluftslivsområder innunder ferdselsåre prosjektet.

## Forutsetninger

Det forutsettes at både fylkeskommuner og kommuner til sammen bidrar med minimum 50 prosent egenfinansiering av arbeidet.

Tilskuddet kan nyttes til administrasjon, opplæring og veiledning, og til delfinansiering av lokale og regionale prosjekter.

Fylkeskommuner som allerede har påbegynt tilsvarende arbeid er også søknadsberettiget.

Tilskuddet gjelder for 2025.

## Krav til innhold i søknaden

Søknadsskjema fylles ut elektronisk i Miljødirektoratets elektroniske søknadssenter. Som vedlegg til søknaden kreves en prosjektbeskrivelse på maks tre A4-sider, samt budsjett med finansieringsplan. Det skal foreligge en prosjektbeskrivelse med tilhørende budsjett som viser hele prosjektperioden. Søknadsbeløp for gjeldende år må komme tydelig fram.

Vedleggene lastes opp via det elektroniske søknadsskjemaet. Prosjektbeskrivelsen bør inneholde en tidsplan for arbeidet, og en plan for hvordan motiverer alle kommunene til å lage egne planer for ferdselsårene i sin kommune. Det bør videre gis en kort beskrivelse av organisering og ansvarsfordeling i prosjektet. Budsjettet skal gi en oversikt over de viktigste utgiftspostene i prosjektet, mens finansieringsplanen gir en oversikt over tilgjengelige og planlagte ressurser.

## Hvor skal søknaden sendes

Søknad om tilskudd skal sendes via Miljødirektoratets elektroniske søknadssenter.

## Søknadsfrist og saksbehandling

Søknadsfrist er 1. mars 2025. Søknader som oppfyller krav til innhold, vil så lang det lar seg gjøre få beskjed om utfallet av søknaden innen 1. april 2025.

En søker som mottar tilskudd, skal levere rapport og regnskap i Miljødirektoratets elektroniske søknadssenter innen 1. mars 2026. Det stilles også krav om en delrapport pr 31. desember 2025. Nærmere detaljer om vilkår for tildeling av tilskudd og krav til rapportering vil spesifiseres i tilsagnsbrev ved innvilget søknad. Tilskudd som ikke er brukt i samsvar med vilkårene i tildelingsvedtaket kan kreves tilbakebetalt.